Na temelju članka 19. Zakona o savjetima mladih ("Narodne novine" broj 41/14, 83/23) te članka 15.Poslovnika o radu Savjeta mladih Grada Karlovca, Savjet mladih Grada Karlovca je na 2. sjednici održanoj dana 26. studenog 2025. godine donijelo sljedeći

PROGRAM RADA

SAVJETA MLADIH GRADA KARLOVCA

ZA 2026. GODINU

Logo, company name

Description automatically generated

1. UVOD

Savjet mladih Grada Karlovca (u daljnjem tekstu: Savjet mladih) je savjetodavno tijelo Gradskog vijeća Grada Karlovca osnovano temeljem Zakona o savjetima mladih (NN 41/14, 83/23) s ulogom promicanja i zagovaranja prava, potreba i interesa mladih na lokalnoj i područnoj razini. Kako bi se osigurao što kvalitetniji i organiziraniji rad Savjeta mladih, sukladno čl. 19. Zakona o savjetima mladih (u daljnjem tekstu: Zakon) donosimo ovaj Program rada u kojem se definiraju ciljevi i aktivnosti koje se planiraju provoditi u 2026. godini.

Savjet mladih će sukladno članku 16. Poslovnika o radu Savjeta mladih Grada Karlovca (u daljnjem tekstu: Poslovnik) održavati redovite sjednice po potrebi, a najmanje jednom svaka tri mjeseca. Sjednice će se održavati uživo ili, u nemogućnosti okupljanja uživo, putem online platformi Zoom/Google Meet. Na sjednicama će se raspravljati o svim pitanjima iz djelokruga rada Savjeta mladih te raditi na provedbi ovog Programa.

Temelj za ovog Programa rada je *Program za mlade Grada Karlovca za razdoblje od 2025.-2028. godine (u daljnjem tekstu GPM)* čijom se provedbom želi unaprijediti kvaliteta života mladih te stvoriti poticajno okruženje za njihov osobni, profesionalni i društveni razvoj. GPM je nastao na temelju istraživanja potreba mladih u gradu te pokriva tri ključna područja djelovanja:*1.* *Obrazovanje, zapošljavanje, poduzetništvo i stanovanje*; *2. Slobodno vrijeme, kultura, sport i aktivizam mladih; 3. Zdravstvena i socijalna zaštita,* koja ćemo razraditi u daljnjim točkama.

Aktivnosti koje planiramo provoditi u sklopu ovog Programa rada namijenjene su i prilagođene različitim skupinama, interesima i profilima mladih, od učenika, studenata do zaposlenih mladih, a planiramo ih provoditi u suradnji s drugim bitnim dionicima u gradu Karlovcu.

2. PLAN AKTIVNOSTI SAVJETA MLADIH GRADA KARLOVCA U 2025. GODINI

2.1. Promocija Savjeta mladih i informiranje mladih

Sukladno Cilju 6. *Povećanje umreženosti mladih i aktera u zajednici za jače sudjelovanje mladih u donošenju odluka i aktivnostima zajednice,* Mjeri 6.1. *Jačanje suradnje između mladih, organizatora aktivnosti i donositelja odluka,* Savjet mladih Grada Karlovca planira promovirati rad Savjeta mladih s ciljem veće informiranosti mladih o postojanju i djelovanju Savjeta mladih kao bitnog dionika koji spaja mlade s donosiocima odluka te aktivno potiče mlade na sudjelovanje u procesima donošenja odluka te životu zajednice. Promociju rada Savjeta mladih planiramo u srednjim školama na području grada Karlovca kako bi osvijestili i potaknuli što veći broj mladih na uključivanje u aktivnosti i kreiranje politike za mlade u lokalnoj sredini, a osobito kroz razvijanje suradnje s Vijećima učenika srednjih škola. Osim toga planira se obnavljanje suradnje s Veleučilištem u Karlovcu. Nadalje, planiramo provoditi aktivnosti informiranja mladih o prilikama koje imaju u svojoj lokalnoj sredini, s ciljem osobnog razvoja i rasta mladih, povećanja informiranosti, poticanja na sudjelovanje u programima neformalne edukacije te društveno korisnim projektima. Aktivnosti promoviranja i informiranja mladih radit će se i putem društvenih mreža, ali i kroz suradnju sa lokalnim medijima. Našoj zajednici koja teži promjenama i bori se za pozitivne pomake u društvu se može pridružiti svatko, a dostupni za komunikaciju smo putem službene e-mail adrese i društvenih mreža. U planu je informiranje mladih o radu Savjeta putem profila Savjeta mladih grada Karlovca na Instagramu.

2.2. Edukacija za članove Savjeta mladih

Savjet mladih Grada Karlovca u 2026. godini planira organizirati edukaciju za članove Savjeta u suradnji s Gradom Karlovcem. Edukacija će biti otvorena za Savjete mladih s područja Karlovačke županije s ciljem povezivanja Savjeta mladih, proširivanja znanja o strukturi tijela te povećanja kvalitete djelovanja i vidljivosti Savjeta mladih. Edukacija pruža priliku za stjecanje novih znanja i vještina, razvijanje osobnih potencijala te aktivnog djelovanja po pitanjima bitnima za mlade u procesima donošenja odluka.

2.3. Održavanje redovnih sjednica s gradonačelnikom i predsjednikom Gradskog vijeća te sudjelovanje Savjeta mladih na Sjednicama Gradskog vijeća

Kako bi aktivno sudjelovali u procesima donošenja odluka, planiramo ostvariti uspješnu i konstruktivnu suradnju sa gradonačelnikom Grada Karlovca, Gradskim vijećem i predsjednikom Gradskog vijeća te drugim upravnim tijelima Grada, kao i ostalim zainteresiranim dionicima koji aktivno sudjeluju u oblikovanju i stvaranju politika za mlade s ciljem kreiranja što boljih uvjeta za mlade u gradu Karlovcu.

Savjet mladih sukladno Zakonu o savjetima mladih, na svoje će sjednice pozivati Gradonačelnika i predsjednika Gradskog vijeća s ciljem informiranja o aktivnostima Savjeta mladih te planiranih suradnji po pitanjima bitnim za mlade u gradu Karlovcu.

Savjet mladih planira po potrebi sudjelovati na sjednicama Gradskog vijeća na kojima će se raspravljati o pitanjima te donositi odluke značajne za mlade i položaj mladih u lokalnoj zajednici.

2.4. Suradnje i umrežavanje Savjeta mladih sa drugim dionicima i akterima na lokalnoj, regionalnoj i državnoj razini

Jedna od glavnih ideja Savjeta mladih je **umrežavanje te povezivanje** što većeg broj mladih koji žele djelovati u svojoj lokalnoj zajednici, ali i puno šire. Savjet mladih svojim radom želi okupiti mlade iz grada Karlovca kako bi se aktivnije uključili u stvaranje politika namijenjenih njima, ali i aktivno uključili u život lokalne zajednice te kreiranje aktivnosti od njihova interesa. Ideja je i povezivanje sa Savjetima mladih s područja Karlovačke županije te Savjetom mladih Karlovačke županije, kao i Savjetima mladih iz ostalih gradova i županija s ciljem razmjenjivanje ideja i dobrih praksi te zajedničkog učenja. Nadalje, cilj je stvaranje i oblikovanje, kao i implementiranje politika za mlade u lokalne politike kako bi mladi osvijestili da postoje tijela u njihovim zajednicama koja osluškuju njihove potrebe. Jedan od fokusa djelovanja bit će na organizaciji događaja poput okruglih stolova i javnih tribina koji će spajati mlade s donositeljima odluka, primarno s ciljem uspostave dijaloga.

Službeno sjedište Savjeta mladih je u **Centru za mlade** **Grabrik** koji okupljanja udruge mladih i za mlade, inicijative mladih, ali i druge udruge i pojedince koji provode svoje aktivnosti namijenjene mladima u prostoru Centra. Suradnja s Centrom za mlade ključna je za aktivno sudjelovanje mladih u kreiranju politika, stvaranju proaktivnih i zainteresiranih mladih željnih novih znanja i učenja novih vještina te omogućava podršku i prostor za realizaciju aktivnosti i ideja u radu s mladima.

Nadalje, Savjet mladih planira uspostaviti i razvijati kvalitetnu komunikaciju sa svim ključnim dionicima čije je djelovanje bitno za mlade, osobito udrugama mladih i za mlade, institucijama i ustanovama koji u svom djelokrugu rada mogu pridonijeti stvaranju kvalitetnih programa i sadržaja za mlade u svim područjima života mladih.

2.5. Sudjelovanje na konferencijama, seminarima i radionicama

Savjet mladih planira sudjelovati na konferencijama, seminarima i radionicama relevantnim i bitnim po pitanju tematika koje se bave mladima i za mlade u Hrvatskoj i Europskoj Uniji, te su usmjerene na aktivno uključivanje mladih u donošenje odluka i kreiranje lokalnih politika.

3. PROVEDBA GRADSKOG PROGRAMA ZA MLADE 2025.-2028.

Kao jedan od bitnijih aktera na lokalnoj političkoj sceni Savjet mladih Grada Karlovca zalagat će se za provedbu aktivnosti i mjera definiranih Programom u svim područjima *Gradskog programa za mlade Grada Karlovca od 2025.-2028.*  te sudjelovat u provedbi i praćenju provedbe GPM-a.

3.1. OBRAZOVANJE, ZAPOŠLJAVANJE, PODUZETNIŠTVO I STANOVANJE

Jedan od ključnih ciljeva GPM-a u ovom tematskom području je i razviti kvalitetne programe financijske i medijske pismenosti. Provedbom radionica financijske pismenosti mladi bi naučili osnovne vještine upravljanja novcem, poput izrade osobnog budžeta i planiranja štednje, što će doprinijeti financijskoj samostalnosti i sigurnosti mladih. Razumijevanje financijskih pojmova omogućit će donošenje boljih odluka o trošenju, investiranju i zaduživanju. Osim toga, razvijanje svjesnosti o važnosti odgovornog upravljanja financijama može smanjiti rizik od dugova i financijske nesigurnosti. S druge strane, provedbom radionica političke pismenosti cilj je osnažiti mlade za razumijevanje političkih procesa, institucija i građanskih prava te potaknuti njihovo informirano, odgovorno i aktivno sudjelovanje u društvu. Ovakve radionice razvijaju kritičko mišljenje, razumijevanje donošenja odluka i sposobnost prepoznavanja kvalitetnih izvora informacija, čime doprinose većoj participaciji mladih u demokratskim procesima. Naučili bi kako prepoznati pouzdane izvore informacija i donositi informirane odluke u političkim pitanjima. Time bi se stvorila kritička svijest o utjecaju politike na svakodnevni život i potaklo ih da sudjeluju u demokratskim procesima. Mladi bi tako postali svjesniji važnosti glasanja, volontiranja u zajednici i uključivanja u društvene promjene. Provedbom ovih radionica mladih bi dobili priliku za učenjem novih znanja i vještina čime bi doprinijeli jačanju samopouzdanja, donošenju kvalitetnijih odluka, razvijanju kritičkog mišljenja te aktivnom i odgovornom sudjelovanje u društvu i životu zajednice.

Savjet mladih informirat će mlade o edukativnim programima i radionicama te mogućnostima neformalnog obrazovanja. Cjeloživotno učenje može pomoći mladima u razvoju specifičnih vještina, kao što su poduzetništvo ili javni nastupi. Savjet mladih planira surađivati s obrazovnim institucijama kako bi se mladima omogućio pristup korisnim resursima kao što su besplatne online platforme za učenje. Na taj način doprinosi se boljem obrazovnom uspjehu i jačanju kompetencija za sudjelovanjem na tržištu rada.

Savjet mladih planira potaknuti organizaciju radionica za razvoj vještina koje su tražene na tržištu rada, poput digitalnih i komunikacijskih vještina te radionica koje mladima mogu pomoći prilikom ulaska na tržište rada kao što su pisanju životopisa, priprema za razgovore za posao. Na taj način se može pridonijeti većoj stopi zapošljavanja mladih i smanjenju nezaposlenosti mladih, informiranosti o mogućnostima koje se nude na tržištu rada kao i mogućnostima programa prekvalifikacije. Savjet mladih može informirati mlade o mogućnostima samozapošljavanja i prilikama koje se nude za mlade poduzetnike u gradu Karlovcu.

Organiziranjem događanja kao što su tribine ili okrugli stolovi koji okupljaju uspješne mlade i perspektivne poduzetnike i obrtnike iz Karlovca, osim stjecanja teorijskog znanja i upoznavanja sa zakonima, normama, regulativama kod samozapošljavanja ili poduzetništva, mogu motivirati mlade da se ohrabre dobrim primjerima iz prakse koji mladima mogu približiti svoje iskustvo i primjer da je uspjeh moguć. Ove aktivnosti planiramo provesti u suradnji sa različitim dionicima kao što su Centar za mlade ili Hrvatski zavod za zapošljavanje.

3.2. SLOBODNO VRIJEME, KULTURA, SPORT I AKTIVIZAM MLADIH

Kako bi potaknuti mlade na kvalitetnije provođenje slobodnog vremena planiramo organizirati kviz znanja za mlade te stvoriti zabavno i opušteno okruženje koje potiče druženje, timski rad i međusobno upoznavanje. Kviz bi obuhvatio raznolike teme, uključujući opću kulturu, lokalnu povijest i aktualnosti, čime bi sudionici ne samo razvijali svoje znanje nego i učili o gradu u kojem žive. Ovim aktivnostima mlade se potiče na istraživanje kulturne i društvene ponude grada, čime pridonosimo njihovom osobnom razvoju i promoviramo rad lokalnih ustanova. Sudjelovanje u kvizu potiče i osjećaj zajedništva među mladima te ih motivira na uključivanje u slične društvene i kulturne aktivnosti u zajednici.Poticanjem volonterstva i volonterskih vrijednosti te uključivanjem u iste razvijaju se vještine i znanja koje mladima mogu pomoći u osobnom i profesionalnom razvoju.

Nadalje, educiranje mladih o političkim procesima i njihovoj ulozi u društvu je krucijalno kako bi mladi dobili percepciju svoje važnosti u društvu stoga je u planu nekoliko edukacija o političkim procesima i političkoj participaciji mladih na izborima, prosvjedima i drugim oblicima participacije.

3.3. ZDRAVSTVO I SOCIJALNA ZAŠTITA MLADIH

Mentalno zdravlje mladih jedno je od gorućih pitanja u društvu. Provedbom radionica o mentalnom zdravlju povećati će se svijesti o važnosti brige za o mentalnom zdravlju, posebno među mladima koji se suočavaju s različitim izazovima. Ovakve radionice omogućuju sudionicima da bolje razumiju svoje emocije i nauče zdrave načine nošenja sa stresom, anksioznošću i drugim teškoćama. Razgovor o mentalnom zdravlju pomaže u razbijanju stigme, potičući ljude da otvoreno traže podršku i pomoć kada im je potrebna. Kroz edukaciju o tehnikama poput mindfulnessa, upravljanja emocijama i socijalnih i komunikacijskih vještina, mladi mogu steći korisne alate za nošenje sa životnim izazovima što će dovesti do poboljšanja zdravlja i kvalitete života mladih. Osim toga, radionica pruža siguran prostor za dijeljenje iskustava, čime se potiče osjećaj zajedništva i međusobne podrške. Na taj način, mentalno zdravlje postaje dio svakodnevne brige za sebe, jednako važno kao i tjelesno zdravlje. Nadalje, stavit ćemo naglasak na važnost sporta i fizičke aktivnosti za razvoj mladih i njihovo mentalno zdravlje, stoga je u planu organizirati i edukaciju s tim ciljem.

4. PRORAČUN SAVJETA MLADIH GRADA KARLOVCA

Za provedbu ovog Programa rada u Proračunu Grada Karlovca za 2026. godinu planirana su sredstva u okviru Upravnog odjela za društvene djelatnosti - Program za djecu i mlade, aktivnosti A600207 Provedba gradskog programa za mlade. Planirana sredstva Savjet mladih će koristiti s ciljem realizacije svojih aktivnosti sukladno Zakonu o savjetima mladih (NN 41/14, 83/23) te će o provedbi ovog Programa podnijeti izvješće Gradskom vijeću Grada Karlovca.

5. ZAKLJUČAK

Provedbom ovog Programa želimo doprinijeti kvaliteti života mladih i aktivnijem uključivanju mladih u procese donošenja odluka te postati prepoznatljiv dionik u kreiranju i provedbi lokalnih politika za mlade. Savjet mladih Grada Karlovca ostavlja mogućnost izmjena i dopuna ovog Programa rada sukladno eventualnim promjenama, novonastalim potrebama i aktivnostima koje nisu mogle biti unaprijed planirane. Izmjene i dopune Programa rada manjeg značaja, Savjet mladih će donijeti uz dogovor i uz prethodnom suglasnosti nadležnog Upravnog odjela za društvene djelatnosti, a značajnije izmjene ovog Programa rada, Savjet mladih će dati na usvajanje Gradskom vijeću Grada Karlovca.

**PREDSJEDNICA**

**SAVJETA MLADIH GRADA KARLOVCA**

**Antonija Majdančić**

